OpenLLM-France/wikimedia huggingface dataset:
# José Cienfuegos Jovellanos

José Cienfuegos Jovellanos (castellà: José María Cienfuegos Jovellanos) (Oviedo, 1 de febrer de 1763 - Madrid, 29 d'abril de 1825) va ser un militar i polític espanyol.

## Biografia

Fill de Baltasar González de Cienfuegos, cinquè comte de Marcel de Peñalba, i de Benita Jovellanos, filla de Francisco Gregorio de Jovellanos, alferes major de Gijón, i neta materna del marquès de San Esteban del Mar de Natahoyo. Va estudiar al Col·legi d'Artilleria de Segòvia. Inicia la seva carrera militar com artiller en la presa de Mallorca i com a subtinent en el setge de Gibraltar (1780). En 1793 fou ascendit a tinent i després de lluitar en la Guerra Gran fou ascendit a capità. En 1806, és nomenat director de la fàbrica de municions gruixudes de Trubia. Es casa aquest mateix any amb María del Carmen Argüelles i Cienfuegos.
Durant la Guerra del francès va ser comandant general d'artilleria d'Extremadura durant l'any 1812, on va conferenciar amb el duc de Wellington. Després de la guerra, és nomenat capità general de Cuba (1816-1819) combatent amb decisió als pirates antillans. Va donar nom a la ciutat de Cienfuegos. Durant el Trienni liberal, va ser ministre de la Guerra entre gener i febrer de 1822.

## Referències

* ↑ José Cienfuegos a mcnbiografias
* ↑ «Governs de Ferran VII». Arxivat de l'original el 2019-02-09. [Consulta: 13 juny 2017].

## Bibliografia

* Francisco de Borja Cienfuegos-Jovellanos González-Coto Memorias del artillero José María Cienfuegos Jovellanos (1763-1825), Gijón, novembre 2004.
* José Cienfuegos Jovellanos a ecured.cu
# Richard Attwood

Richard "Dickie" Attwood va ser un pilot de curses automobilístiques britànic que va arribar a disputar curses de Fórmula 1.
Va néixer el 4 d'abril del 1940 a Wolverhampton, Staffordshire, Anglaterra.
Va guanyar les 24 hores de Le Mans del 1970.

## A la F1

Richard Attwood va debutar a la segona cursa de la temporada 1965 (la setzena temporada de la història) del campionat del món de la Fórmula 1, disputant el 30 de maig del 1965 el GP de Mònaco al circuit de Montecarlo.
Va participar en un total de disset proves puntuables pel campionat de la F1, disputades a quatre temporades no consecutives (1965, 1967-1969) aconseguint un podi en una cursa i assolí onze punts pel campionat del món de pilots.

## Resultats a la Fórmula 1

| Any | Equip | Xassís | Motor | 1 | 2 | 3 | 4 | 5 | 6 | 7 | 8 | 9 | 10 | 11 | 12 | Posició | Punts |
| 1965 | Reg Parnell Racing | Lotus | BRM | SUD | MON Ret | BEL 14 | FRA | GBR 13 | HOL 12 | ALE Ret | ITA 6 | USA 10 | MEX 6 | | | 16è | 2 |
| 1967 | Cooper Car Company | Cooper | Maserati | SUD | MON | HOL | BEL | FRA | GBR | ALE | CAN 10 | ITA | USA | MEX | | - | 0 |
| 1968 | Owen Racing Organisation | BRM | BRM | SUD | ESP | MON 2 | BEL Ret | HOL 7 | FRA 7 | GBR Ret | ALE 14 | ITA | CAN | USA | MEX | 13è | 6 |
| 1969 | Gold Leaf Team Lotus | Lotus | Cosworth | SUD | ESP | MON 4 | HOL | FRA | GBR | | | | | | | 13è | 3 |
| 1969 | Frank Williams Racing Cars | Brabham | Cosworth | | | | | | | ALE 6 | ITA | CAN | USA | MEX | | 13è | 3 |

### Resum

| Curses: | Victòries: | Pòdiums: | Poles: | Voltes ràpides: | Punts: |
| 17 | 0 | 1 | 0 | 1 | 11 |
# Richard August Reitzenstein

Richard August Reitzenstein (2 d'abril de 1861, Breslau - 23 de març de 1931, Göttingen) fou un filòleg i teòleg alemany protestant, pertanyent a l'Escola de la història de les religions.
La seva contribució a l'antiga recerca del Jesús històric la realitzà des de l'Escola de la història de les religions, buscant les relacions i influències que el gnosticisme i les religions mistèriques tingueren en la gènesi del Cristianisme primitiu.
Descriu l'origen oriental dels cultes gnòstics, sobretot de les religions irànies, com el mitraisme. A la mateixa regió nasqueren el maniqueisme i el mandeisme, que presenten el que s'ha denominat el «mite iranià de redempció». Segons Reitzenstein, aquest mite influí o generà la idea del Crist redemptor.
Reitzenstein no va aconseguir un suport consistent dels experts iranòlegs fins que Mark Lidzbarski va traduir el Tresor de la religió mandea.

## Obra

* Die hellenistischen Mysterienreligionen, ihre Grundgedanken und Wirkungen (Leipzig-Berlín, 1910).
* Studien zum Antiken Synkretismus (Leipzig-Berlín), 1926

## Referències

* ↑ Berner, Hans-Ulrich; Humar, Marcel. «Reitzenstein, Richard». A: Peter Kuhlmann, Helmuth Schneider (ed.). Geschichte der Altertumswissenschaften. Biographisches Lexikon(Der neue Pauly) (en alemany). Supplemente. Stuttgart: Verlag J.B. Metzler, 2004-, p. c. 1042  ss. ISBN 3476020533.
# Moustapha Choukri

Moustapha Choukri (Casablanca, 1947 - 22 de gener de 1980) fou un futbolista marroquí de la dècada de 1970.
Fou internacional amb la selecció del Marroc amb la qual participà en la Copa del Món de futbol de 1970.
Pel que fa a clubs, destacà a Raja CA Casablanca.

## Referències

* ↑ «Moustapha Choukri».
* ↑ «1970 FIFA World Cup Mexico». Arxivat de l'original el 2012-03-25. [Consulta: 30 juny 2019].
* ↑ «FIFA Tournaments». FIFA.com. Arxivat de l'original el 2014-01-01. [Consulta: 30 juny 2019].
* ↑ Moustapha Choukri a National-Football-Teams.com (anglès)
# Moghols (Afganistan)

Els mogols són una comunitat ètnica de l'Afganistan. La llengua mogol va desaparèixer al segle xx. Viuen principalment al centre-oest de l'Afganistan, província de Ghor, i són nòmades; alguns grups es van separar al segle xix i XX i es van establir a altres llocs a l'Afganistan. Vers 1970 s'estimava que eren uns deu mil; no es poden considerar part dels hazares, també d'origen mongol o turc-mongol, i a diferència d'aquestos, que són xiïtes, els mogols són sunnites.
Van arribar al país amb el general Nikudar, al servei d'Hulagu, i foren coneguts com a nikudaris o karawnes. Aliats a la dinastia Kart d'Herat, aquestos mongols es van establir a la fortalesa de Kaysar, al sud de la província de Ghor, on van viure en endavant formant una ètnica diferenciada, conservant una llengua pròpia i els trets físics per una notable endogàmia. Si bé els trets físics no han desaparegut, la llengua s'havia extingit vers 1950, i van adoptar com a llengua el dari (persa) o el paixtu. Es creu que seran totalment assimilats pels afganesos en els propers anys.

## Referències

K. Ferdinand, Etnographical notes on the Chahar Aimaq, Hazara and Moghuls, Acta Orientalia, XXVIII, 1964-1965
# Montfalcó d'Ossó

Montfalcó d'Ossó, o Montfalcó d'Agramunt, és una entitat de població del municipi d'Ossó de Sió a la comarca de l'Urgell. El gener del 2022 tenia 26 habitants.
Situat a l'oest del terme, configurat al voltant de les ruïnes de l'antic castell de Montfalcó. A l'interior de l'església parroquial de Sant Miquel hi ha una imatge antiga de la Mare de Déu de Montmagastrell.
Aquí va néixer el bisbe de Solsona Xavier Novell i Gomà.

## Referències

* ↑ «Montfalcó d'Ossó». Ajuntament d'Ossó de Sió. [Consulta: 28 maig 2023].
* ↑ «251575 Ossó de Sió». Institut d’Estadística de Catalunya. [Consulta: 28 maig 2023].
* ↑ «Sant Miquel de Montfalcó d'Ossó». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 26 gener 2017].
* ↑ «El bisbe de Solsona, Xavier Novell, presenta la seva renúncia per motius personals». Regió7, 23-08-2021 [Consulta: 23 agost 2021].
# Juan Antonio Turiel Furones

Juan Antonio Turiel Furones (n. 1913 - 1 de gener de 1976) va ser un polític espanyol
Va néixer a la localitat zamorana de Micereces de Tera el 2 de maig de 1913. Va ser militant del Partit Socialista Obrer Espanyol (PSOE). Després de l'esclat de la Guerra civil es va unir a les forces republicanes, arribant a formar part del comissariat polític de l'Exèrcit Popular de la República. En qualitat de tal, durant el transcurs de la contesa exerciria com a comissari de les brigades mixtes 57a i 151a, lluitant en els fronts del Centre i Aragó.
Cap al final de la guerra civil va passar a l'exili a França, a pocs mesos de l'esclat de la Segona Guerra Mundial. L'agost de 1944 va ser detingut pels nazis en Compiègne i deportat al camp de concentració de Dachau. Al final de la contesa seria alliberat, al costat d'altres interns espanyols.

## Referències

* ↑ Fundación Pablo Iglesias - Juan Antonio Turiel Furones
* 1 2 Bermejo i Checa, 2006, p. 259.
* 1 2 Álvarez, 1989, p. 183.
* ↑ Engel, 1999, p. 60.

## Bibliografia

* Álvarez, Santiago. Los comisarios políticos en el Ejército Popular de la República. Ediciós do Castro, 1989.
* Bermejo, Benito. Libro memorial: españoles deportados a los campos nazis (1940-1945). Ministerio de Cultura, 2006. ISBN 8481812900.
* Engel, Carlos. Historia de las brigadas mixtas del Ejército Popular de la República. Almena Ediciones, 1999.
# Juan Antonio Zamora

Juan Antonio Zamora (Tarazona, 1940) més conegut com a Natàlio, és un expilotaire valencià, considerat com la màxima figura de l'esport en la localitat de Torrent. Debutà als 17 ó 18 anys i disputa les primeres partides a Alberic, si bé seria al Zurdo de Gandia on més i millor jugaria. Se'l considera un dels millors mitgers dels anys setanta i huitanta. En retirar-se, va dirigir el Trinquet de Torrent per 18 anys.

## Referències

* 1 2 3 Durà, Paco «Natalio rep homenatge al trinquet de Torrent on es feu jugador.». PilotaViu, 30-07-2015. Arxivat de l'original el 2018-07-27 [Consulta: 27 juliol 2018].
* ↑ Valero, Pedro «Natalio i la resurrecció de Torrent». Levante-EMV, 16-04-2018.
* ↑ Cano, J. «Torrent rinde pleitesía a Natalio». Superdeporte, 31-07-2015.
* ↑ Durà, Paco. «Sabies que Natalio va guanyar un desafiament de moltes travesses a Ondara, contra dos de la Marina?». PilotaViu, 23-05-2018. Arxivat de l'original el 2018-12-15. [Consulta: 15 desembre 2018].
# Mortimer Wheeler

Sir Mortimer Wheeler CH CIE MC (Glasgow, 10 de setembre de 1890 - Londres, 22 de juliol de 1976), va ser un arqueòleg britànic.
Es va convertir en un referent sobre la investigació arqueològica en desenvolupar l'excavació estratigràfica, en la qual es recullen materials d'un terreny dividit en quadrats disposant amb una seqüència cronològica, i també el primer mètode per datar un objecte. Assenyalant que «l'arqueòleg no pot ser un mer recol·lector d'objectes, sinó de fets, posava a l'arqueologia en un seriós compromís» (Wheeler, 1956: 228).
Gràcies al seu descobriment, el 1946, de terrissa estilísticament diferenciada a Harappa es va demostrar que la cultura Kot Diji pertanyia a principis de l'edat del bronze.

## Obres

* The excavation of Maiden Castle, Dorset : second interim report. 1936
* Five thousand years of Pakistan; an archaeological outline. 1950
* Reports of the Research Committee of the Society of Antiquaries of London Nº XVII: The Stanwick Fortifications, North Riding of Yorkshire. 1954
* Archaeology from the earth. 1954
* Roman art and architecture. 1964
* Civilizations of the Indus Valley and beyond. 1966
# Joma (marca comercial)

Joma és una empresa espanyola de roba esportiva amb seu al municipi de Portillo de Toledo.

## Història

Joma es va crear el 1964 i va començar fabricant i distribuint calçat i roba esportiva. A partir de 1968, la marca va decidir concentrar-se al sector del calçat esportiu i per al temps lliure. Més endavant, Joma es va especialitzar en el futbol, i els anys 1992, 1994 i 1998 va ser líder en vendes del mercat espanyol. A la dècada del 1990, va ser la primera marca a comercialitzar botes de futbol de colors, en un moment en què predominava el color negre. Amb la campanya publicitària El color en el fútbol i de la mà de les botes blanques d'Alfonso Pérez i de les botes vermelles de Fernando Morientes, Joma es va consolidr amb un concepte de producte que després van fer seu la resta de marques a nivell mundial. El 2012, fou considerada la tercera marca del sector esportiu amb millor imatge a Espanya després de Nike i Adidas, la quarta marca del sector de calçat i la cinquena marca minorista més rendible.
Actualment, la seva activitat principal és la fabricació i comercialització de calçat i tèxtil esportiu, especialitzada en productes tècnics per al futbol, atletisme, futbol sala, tennis i pàdel, amb una distribució internacional que fa que sigui present en més de 120 països. A Portillo de Toledo compta amb 15.000 m² de nau i 70.000 m² més annexos.
El 2015, Joma va signar un acord amb el Comitè Olímpic Espanyol per mitjà del qual es va convertir en patrocinadora oficial i subministradora de la roba esportiva que portaren els atletes de l'equip espanyol per als Jocs Olímpics d'estiu Rio de Janeiro 2016, Pyeongchang 2018 i Tòquio 2020, així com als Jocs Europeus de Bakú 2015.

## Referències

* ↑ «Ranking de las 5.000 primeras empresas de España clasificadas por ventas, beneficios y empleados» (en castellà). [Consulta: 20 febrer 2018].
* ↑ «La consultora Sport Panel sitúa a la empresa española Joma como la tercera marca con mejor imagen, tras Nike y Adidas», 16-10-2012. Arxivat de l'original el 2018-09-20. [Consulta: 20 febrer 2018].
* ↑ «La firma de calzado deportivo Joma es la tercera marca con mejor imagen dentro del mercado internacional.». Arxivat de l'original el 2018-09-20. [Consulta: 20 febrer 2018].
* ↑ «JOMA y el COE, unidos hasta Tokio 2020». Pàg. del COE, 28 d'abril de 2015.
# Musaranya grimpadora

La musaranya grimpadora (Suncus megalura) és una espècie de mamífer de la família de les musaranyes (Soricidae). Viu a Angola, Benín, Burundi, Camerun, República Centreafricana, República del Congo, República Democràtica del Congo, Costa d'Ivori, Etiòpia, Ghana, Guinea, Kenya, Libèria, Malawi, Moçambic, Nigèria, Ruanda, Sierra Leone, el Sudan, Tanzània, Togo, Uganda, Zàmbia i Zimbàbue. El seu hàbitat natural són els boscos de plana humits tropicals o subtropicals, els montans humits tropicals o subtropicals i les sabanes humides.
# Moorslede

Moorslede és un municipi belga de la província de Flandes Occidental a la regió de Flandes.

## Seccions

| # | Nom | Superfície (km²) | Població (01/01/2006) |
| I III | Moorslede - Moorslede - Slypskapelle | 29,51 | 7.026 |
| II | Dadizele | 5,83 | 3.612 |

## Localització

* a. Roeselare
* b. Rumbeke (Roeselare)
* c. Ledegem
* d. Moorsele (Wevelgem)
* e. Geluwe (Wervik)
* f. Beselare (Zonnebeke)
* g. Passendale (Zonnebeke)

## Personatges il·lustres

* Cyrille Van Hauwaert (1883-1974), ciclista.
* Jules Masselis (1886-1965), ciclista.
* Albéric Schotte, ciclista.
# My Boss My Hero (sèrie)

My boss, My hero és una sèrie de televisió japonesa emesa en la NTV. Estrenada a l'estiu de 2006, la sèrie va ser emesa els dissabtes a les 21.00 hores. Aconseguí molt bones audiències.
El tema principal, guanyador d'un premi de la Television Drama Academy Awards, va ser gravat pel grup del mateix Tomoya Nagase, Tòquio.

## La sèrie

Sakaki Makio, també conegut com a "Tornado", és un jove yakuza de 27 anys que abandonà els seus estudis. Acadèmicament parlant és bastant ximple, pel que el seu pare l'obliga a tornar a l'institut. Per a això el pare, parla amb un vell amic seu que treballa en una escola propera perquè admeta a Makio. Si Makio no es gradua, el lloc com cap dels yakuza serà heretat pel seu germà menor, Mikio.
A més, Makio ha d'actuar com un xic de 17 anys durant l'horari lectiu, doncs a la mínima sospita per part dels seus companys, aquest serà expulsat de l'institut. Si la seua tapadora és descoberta, serà la fi dels seus estudis, així com la fi de les seues esperances per a convertir-se en el cap de la Yakuza.

### Episodis

| | Nom de l'episodi | Traducció | Dada de emissió | Índexs |
| Ep. 1 | 若頭☆高校生になる! | El jove mestre se convertix en un estudiant d'institut! | 8 de juliol de 2006 | 19.0% |
| Ep. 2 | 若頭☆学級委員長になる! | El jove mestre se convertix en el líder de la classe! | 15 de juliol de 2006 | 16.7% |
| Ep. 3 | 若頭☆テストに燃える?! | El jove mestre posa els seus ulls en la prova!? | 2 de juliol de 2006 | 18.1% |
| Ep. 4 | 夏休みだよ!☆若頭 | Són les vacances d'estiu, jove mestre! | 29 de juliol de 2006 | 17.4% |
| Ep. 5 | グレてやる!☆若頭の反抗期 | A fer la mà! L'època rebel del jove mestre | 5 d'agost de 2006 | 14.6% |
| Ep. 6 | 立ち上がれ組長!☆A組の内部抗争 | Alça't, líder de la classe! Conflictes interns a la classe A | 12 d'agost de 2006 | 20.6% |
| Ep. 7 | 俺の正体は!☆若頭、涙の疾走 | Sóc un...! El jove mestre trenca a plorar | 19 d'agost de 2006 | 17.5% |
| Ep. 8 | 文化祭☆愛と青春のハッピーデイ! | Festival cultural: Un dia feliç d'amor i adolescència! | 2 de setembre de 2006 | 20.7% |
| Ep. 9 | 若頭☆バレンタインデーは大決戦!! | ¡El jove mestre discutix en el dia de Sant Valentí!! | 9 de setembre de 2006 | 21.3% |
| Ep. 10 | さよなら若頭☆舞い上がれ、俺たちの船 | Bon viatge, jove mestre! | 16 de setembre de 2006 | 23.2% |

## Enllaços externs

* «Página web oficial» (en japonès). [Consulta: 23 març 2008].
# Juan Carlos Scannone

Juan Carlos Scannone (Buenos Aires, 1931 - San Miguel, 27 de novembre de 2019) va ser un teòleg jesuïta i docent argentí del Seminari Jesuïta de San Miguel a l'Argentina. Va ser un dels principals referents de l'escola argentina de la Teologia del poble, branca autònoma de la Teologia de l'alliberament. Els principis de la teologia del poble articulen el cristianisme amb una visió no paternalista de l'opció pels pobres.
Scannone va obtenir el seu doctorat (Ph.D.) a la Universitat de Múnic (Alemanya). Va ser un dels professors més influents de Jorge Bergoglio, qui més tard es convertiria en el papa Francesc. El 22 de febrer de 2014 es va anunciar que Scannone s'havia incorporat com a col·laborador permanent de La Civiltà Cattolica, un diari italià de la Companyia de Jesús.

## Referències

* ↑ «Pope’s one-time teacher to write for Italian Jesuit publication» (en anglès). [Consulta: 30 novembre 2019].
# Múscul buccinador

El múscul buccinador (musculus buccinator) és un múscul que es troba a la galta, davant del masseter; és un múscul ample i pla.
S'insereix, per darrere en la vora alveolar de l'os maxil·lar i la mandíbula, a la làmina medial de l'apòfisi pterigoide i en el lligament pterigomandibular, per davant en la mucosa de la comissura labial. També està travessat per una branca del nervi facial.
La seva principal funció és la de donar forma al rostre, engrandir l'esquerda bucal i exercir pressió en la cavitat oral: per exemple, per a poder xiular. Tira cap enrere la comissura labial augmentant el diàmetre transversal de la boca. Intervé, entre altres accions, en el xiular, bufar, succionar, tocar instruments de vent i col·locar aliments en les cares oclusives de les dents posteriors.
Està innervat pel nervi bucal, per la branca del temporobucal (V3 del nervi trigemin) (nervi sensitiu). També està innervat pel VII parell cranial (Nervi facial) (nervi motor).

## Referències

* 1 2 Illustrated Anatomy of the Head and Neck, Fehrenbach and Herring, Elsevier, 2012, page 91
* ↑ «múscul». Diccionari enciclopèdic de medicina. Enciclopèdia Catalana, S.A. 1997-2010. Arxivat de l'original el 2012-10-02. [Consulta: 20 gener 2014].
    Aquest article incorpora text de l'edició de l'Anatomia de Gray en domini públic.

## Imatges

* Animació. Posició del múscul buccinador (en vermell).
* Maxil·lar esquerre. Superfície exterior.
* Mandíbula. Vista lateral de la superfície exterior.
* Distribució dels nervis maxil·lar i mandibular, i el gangli submaxil·lar.
* Divisió mandibular del nervi trigemin.
* Cavitat bucal. S'han tallat les galtes.
* Dissecció. Es mostra el múscul buccinador.

## Enllaços externs

* LUC buc
* Buccinator+muscle al Diccionari d'eMedicine
* A Roche Lexicon Elsevier - Imatges Arxivat 2013-04-22 a Wayback Machine..
* A Roche Lexicon Elsevier - Imatges Arxivat 2014-01-01 a Wayback Machine..
* Kang, et al,. "An anatomical study of the buccinator muscle fibres that extend to the terminal portion of the parotid duct, and their functional roles in salivary secretion", J Anat. maig de 2006; 208(5): 601–607 a nih.gov
# Juan Carlos Rodríguez Vega

Juan Carlos Rodríguez Vega (castellà: Juan Rodríguez Vega) (Santiago de Xile, 16 de gener de 1944 - 1 de setembre de 2021) va ser un futbolista xilè.

## Selecció de Xile

Va formar part de l'equip xilè a la Copa del Món de 1974.

## Referències

* ↑ Efemérides: 16 de enero
* ↑ ; Stokkermans, Karel«Central American Club Competitions 1975». RSSSF, 03-04-2009.
* ↑ Juan Rodríguez a BDFA.com.ar
# Jordi Gonzalvo Solà

Jordi Gonzalvo Solà, nascut a Barcelona el 13 de juny de 1947, és un exjugador i entrenador de futbol català. És fill de Josep Gonzalvo (Gonzalvo II) que va ser jugador, entrenador i directiu del FC Barcelona.

## Carrera esportiva

Jugador de futbol a les categories inferiors del Futbol Club Barcelona, i després jugador diversos equips catalans entre ells la Unió Esportiva Sant Andreu, CD Blanes, Cerdanyola, i d'altres.
Entrenador nacional de futbol que ha dirigit entre d'altres el Cadis Club de Futbol, Club Esportiu Castelló, Llevant Unió Esportiva, Nàstic de Tarragona, UE Lleida, Unió Esportiva Figueres, Terrassa Futbol Club, Unió Esportiva Sant Andreu i la UDA Gramenet.
Ha estat comentarista de TV3, Televisió de Catalunya, en anàlisis tècniques de les retransmissions de Segona divisió A i Segona divisió B en el període 2001 - 2018.

## Referències

* ↑ «Fitxa de Jordi Gonzalvo Solà» (en castellà). Web del Cadis CF. [Consulta: 8 juliol 2013].
* ↑ «Jordi Gonzalvo, nou entrenador del Terrassa Futbol Club». Vilaweb, 26-01-2000. [Consulta: 8 juliol 2013].
* ↑ "Creando fútbol" con Jordi Gonzalvo Arxivat 2012-06-27 a Wayback Machine. (castellà)
# Múscul braquial

El múscul braquial (musculus brachialis), o múscul braquial anterior, és un múscul situat a la regió anterior i inferior del braç, sota del bíceps. És ample i aplanat, i actua com a flexor en la flexió del braç.
S'insereix, per dalt en la impressió deltoide, a les vores i cara interna i externa de l'húmer; per baix, per un tendó ample, a la base de l'apòfisi coronoide del cúbit.

## Notes

* ↑ Al Diccionari enciclopèdic de medicina no apareix la denominació múscul braquial en la llista de músculs. El TermCat, d'acord amb el llistat de la Terminologia Anatomica, recull múscul braquial i no múscul braquial anterior. Vegeu el Diccionari enciclopèdic de medicina Arxivat 2012-10-02 a Wayback Machine. i el TERMCAT, Centre de Terminologia. Diccionari d'anatomia. Barcelona: Fundació Barcelona, 1993. 435 p. (Diccionaris terminològics) ISBN 84-88169-06-X

## Referències

* 1 2 3 4 5 «múscul». Diccionari enciclopèdic de medicina. Enciclopèdia Catalana, S.A. 1997-2010. Arxivat de l'original el 2012-10-02. [Consulta: 23 març 2014].
    Aquest article incorpora text de l'edició de l'Anatomia de Gray en domini públic.

## Imatges

* Posició del múscul braquial (en vermell). Animació.
* Posició del múscul braquial (en vermell).
* [Secció horitzontal de la part superior del braç. El múscul braquial està etiquetat.
* Secció transversal dels músculs de les extremitats superiors. El múscul braquial està etiquetat.
* Vista anterior de l'húmer esquerre.
* Cara anterior dels ossos de l'avantbraç esquerre.
* Nervis de l'extremitat superior esquerra.
* Múscul braquial; està etiquetat en verd.

## Enllaços externs

* LUC brac
# Linda Gustavson

Linda Gustavson (Santa Cruz, 30 de novembre de 1949), de casada McGuire, és una nedadora estatunidenca, ja retirada, especialista en estil lliure, que va competir durant la dècada de 1960.
Entrenada per George Haines al Santa Clara Swim Club, el 1968 va prendre part en els Jocs Olímpics d'Estiu de Ciutat de Mèxic, on va disputar tres proves del programa de natació. Formant equip amb Jane Barkman, Susan Pedersen i Jan Henne guanyà la medalla d'or en els 4x100 metres lliures. En els 400 metres lliures guanyà la medalla de plata i en els 100 metres lliures la de bronze.
En el seu palmarès també destaca una medalla d'or en els 4x100 metres lliures dels Jocs Panamericans de 1967 i quatre medalles d'or a les Universíades del mateix any. Va estudiar a la Universitat Estatal de Michigan.

## Referències

* 1 2 «Olympedia – Linda Gustavson». [Consulta: 26 juny 2021].